La Llei 16/1990, de 13 de juliol, sobre el règim especial de la Vall d'Aran, estableix en l'article 20.3 que la Generalitat ha de cedir al Consell General d'Aran competències i serveis sobre diverses matèries, entre les quals, en l'apartat d), es fa referència als serveis socials.
Mitjançant el Decret 285/2003, de 4 de novembre, de traspàs de competències i serveis de la Generalitat de Catalunya al Consell General d'Aran en matèria de serveis socials, es va aprovar l'Acord de traspàs de competències i serveis de la Generalitat de Catalunya al Consell General d'Aran en matèria de serveis socials.
El Ple de la Comissió Govern de la Generalitat-Consell General de la Vall d'Aran, en data 14 de desembre de 2011, va adoptar un acord relatiu a l'ampliació dels mitjans transferits en matèria de serveis socials, de conformitat amb el procediment previst al Decret 275/1991, d'11 de desembre, pel qual es despleguen la composició, l'organització i el funcionament de la Comissió esmentada, ampliació que ha estat definitivament aprovada mitjançant l'Acord de la mateixa Comissió Govern de la Generalitat-Consell General de la Vall d'Aran, de data 13 de desembre de 2012.
A proposta de la vicepresidenta del Govern, i consellera de Governació i Relacions Institucionals, i de la consellera de Benestar Social i Família, i d'acord amb el Govern,
Aprovar l'Acord d'ampliació dels mitjans transferits per la Generalitat de Catalunya al Consell General d'Aran en matèria de serveis socials, que es publica annex a aquest Decret.
Acord sobre l'ampliació dels mitjans traspassats per la Generalitat de Catalunya en matèria de serveis socials.
Mitjançant el Decret 285/2003, de 4 de novembre, es va aprovar l'Acord de traspàs de competències i serveis de la Generalitat de Catalunya al Consell General d'Aran en matèria de serveis socials.
L'apartat 6.1 de l'Acord de traspàs estableix l'import que es traspassa en concepte de despeses de funcionament i manteniment ordinari de la Residència Geriàtrica Sant Antoni de Vielha i del Centre de Dia per a Gent Gran de Vielha, i es preveu que un cop executades les obres d'ampliació de la residència, l'import a traspassar s'actualitzi, d'acord amb el nou nombre de places.
Pel que fa al Servei d'Informació i Atenció a les Dones a l'Aran, l'Institut Català de les Dones treballa per dotar econòmicament i tècnicament els ens locals amb l'objectiu que aquests despleguin aquest servei de proximitat amb eficàcia i eficiència, i garantir l'accés de les dones de tot Catalunya a la informació i assessorament.
Des de 2010 el finançament d'aquest Servei s'ha articulat mitjançant la figura del contracte programa entre el Departament de Benestar Social i Família i el Consell General d'Aran, en matèria de serveis socials, altres programes relatius al benestar social i polítiques d'igualtat.
En conseqüència, escau ampliar l'aportació econòmica de la Generalitat de Catalunya per al finançament dels serveis socials traspassats al Consell General d'Aran en els termes que s'exposen a continuació.
—1 Ampliació de mitjans traspassats
S'amplia la quantia corresponent al finançament dels serveis traspassats al Consell General d'Aran, mitjançant el Decret 285/2003, en els termes següents:
Atesa l'ampliació de catorze places residencials de la Residència i Centre de Dia per a Gent Gran Sant Antoni de Vielha, així com la necessitat de garantir un marc estable de finançament d'aquests serveis, s'amplia en 314.060 euros la quantia corresponent al finançament dels serveis traspassats al Consell General d'Aran, mitjançant el Decret 285/2003.
Aquesta ampliació correspon a les despeses de funcionament i manteniment ordinari de les catorze places de nova creació esmentades.
La Generalitat de Catalunya transfereix al Consell General d'Aran, en matèria de polítiques d'igualtat, el finançament del Servei d'Informació i Atenció a les Dones a l'Aran per un import de 23.000 euros anuals
El càlcul de les dotacions econòmiques previstes en els paràgrafs anteriors s'ha establert per a tota l'anualitat.
Per a l'exercici 2013, aquests imports van a càrrec del Departament de Benestar Social i Família.
Per a exercicis futurs, aquest import s'inclourà en la valoració econòmica de l'acord de finançament entre la Generalitat de Catalunya i el Consell General d'Aran i s'actualitzarà segons el que disposi l'Acord esmentat.
—2 Col·laboració entre ambdues administracions
Amb l'objectiu d'aconseguir la màxima eficiència i eficàcia en la gestió dels serveis traspassats mitjançant el Decret 285/2003, de 4 de novembre, i dels que són objecte d'aquesta ampliació, el Consell General d'Aran i el departament competent en matèria de serveis socials i de polítiques d'igualtat, han de col·laborar en els termes del contracte programa que formalitzin amb la periodicitat que estableixin.
El contracte programa ha d'incloure els acords assolits entre ambdues administracions en relació amb les accions a desenvolupar, els fluxos d'informació necessaris i els mecanismes d'avaluació corresponents.
Aquest acord té efectes a partir de l'1 de gener de 2013.